སྲིད་སྐྱོང་བློ་བཟང་སེང་གེས་གསུང་བཤད་གནང་དོན།བོད་མིའི་སྒྲིག་འཛུགས་ནས་བཙན་བྱོལ་བོད་མིའི་གཞིས་ཆགས་ཁག་དང་མི་མང་རྣམས་ལ་བཀོད་ཁྱབ་དང་ལམ་སྟོན་ཇི་འདྲ་ཞིག་གནང་ཡང་།༸སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དགོངས་དང་།བོད་མིའི་སྒྲིག་འཛུགས་ཀྱི་བཀའ་གསུང་དང་ལེན་ཞུ་བཞིན་ཡོད་བསམ་པའི་ལྷག་བསམ་གྱིས་བསྐུལ་ནས་ཕྱག་ལས་གནང་མཁན་ཤ་སྟག་རེད།དེར་བརྟེན་ང་རང་ཉིད་ལ་མཚོན་ན་དེ་རིང་འདིར་ཡོང་དགོས་དོན་གཙོ་བོ་ནི་ཟབ་སྦྱོང་དབུ་འབྱེད་དང་ཚོགས་བཅར་བ་ཡོངས་ལ་འཚམས་འདྲི་ཞུ་རྒྱུའི་སླད་ཡིན།རྣམ་པ་ཚོ་འདིར་བདེ་ཐང་ངང་འབྱོར་བ་ཧ་ཅང་དགའ་པོ་བྱུང་།གོང་དུ་ཕྱི་འབྲེལ་དྲུང་ཆེ་དྭགས་པོ་བསོད་ནམས་ནོར་བུ་ལགས་ཀྱིས་ལོ་རྒྱུས་ཐོག་ནས་དབུ་མའི་ལམ་ཇི་ལྟར་གལ་ཆེན་པོ་ཡིན་སྐོར་དང་།རྒྱ་ནག་དང་ལྷན་འབྲེལ་བ་ཆགས་སྟངས་སྐོར་སོགས་གསུང་གནང་སོང་།སྤྱི་ཡོངས་ནས་དབུ་མའི་ལམ་ཞེས་པ་གང་འདྲ་ཞིག་ཡིན་པའི་སྐོར་དང་།དབུ་མའི་ལམ་གྱི་སྲིད་བྱུས་དང་ཐབས་བྱུས་ཞེས་ག་འདྲ་ཟེར་དགོས་མིན།བཀའ་ཤག་སྐབས་༡༤དང་སྐབས་༡༥ནང་གང་དང་གང་གནང་ཡོད་པའི་སྐོར།རྒྱལ་སྤྱིའི་ཐོག་ནས་ག་འདྲ་ཆགས་ཡོད་མེད་སོགས་ཀྱི་སྐོར་ཞུ་རྒྱུ་ཡིན་ཞེས་གསུངས་ཡོད་པ་རེད།